คือ ในขณะที่นั่งอ่านหนังสือช่วงบ่ายๆอยู่ จู่ๆ ก็รู้สึกหายใจขัดๆ แล้วเหมือนขนลุกจากกลางหลังไปที่ท้ายทอย หวิวๆ มึนงง แล้วก็ชีพจรเต้นเร็ว คลื่นไส้ พยายามลุกไปอาเจียนแต่ไม่มีอะไรออกมา รู้สึกเหมือนจะไม่สามารถควบคุมร่างกายตัวเองได้ แล้วก็เริ่มชาแปร๊บๆที่นิ้วมือทั้งสองข้าง เหมือนโดนไฟดูด รู้สึกเหมือนจะตายเสียตอนนั้น จากนั้นประมาณ 5 นาที อาการคลื่นไส้ก็หายไป ลมหายใจก็เริ่มปกติ ชีพจรก็เต้นช้าลง ราวๆ 10 นาที นิ้วมือก็เริ่มหายชา แล้วซัก 15-20 นาที ก็กลับมาเป็นปกติ ออกกำลังกายตอนเย็นได้เหมือนไม่มีอะไรเกิดขึ้น มันคืออาการอะไรครับ ผมเป็นมาหลายครั้งแล้ว แล้วเหมือนจะเริ่มมีอาการถี่ขึ้นเรื่อยๆ ตอนนี้กังวลมาก ไม่รู้จะทำยังไงกับมัน จะไปหาก็ไม่รู้จะอธิบายยังไงดีครับ
สวัสดีค่ะ อาการหายใจขัด รู้สึกมึนงง เหมือนกำลังจะตายนั้นอาจเกิดจากโรคแพนิค คือการตื่นตกใจต่อเหตุการณ์ใดๆมากจนเกินไป ทำให้มีอาการทางกายจากการทำงานของระบบประสาทอัตโนมัติที่มากผิดปกติ เช่น หัวใจเต้นเร็ว แน่นอก หายใจไม่ออก ขยับร่างกายไม่ได้ชั่วคราว เหงื่ออกมาก ร้อนวูบวาบ วิตกกังวลกับเหตุการณ์ใดๆมากจนเกินไปแต่อย่างไรก็ตามหากมีอาการดังกล่าว แนะนำไปพบแพทย์เพื่อตรวจร่างกายให้แน่ใจก่อนว่าไม่ใช่เกิดจากโรคทางกาย เช่นโรคหัวใจเต้นผิดจังหวะ ไทรอยด์ทำงานมากผิดปกติ หรือมีหอบหืด หากแพทย์พบว่าไม่มีสาเหตุทางกาย อาจส่งต่อให้จิตแพทย์ประเมินสภาพจิตต่อไปการดูแลตัวเองเบื้องต้น การเปลี่ยนความคิด โดยเมื่อรู้สึกเหมือนจะมีอาการดังกล่าว ให้ลองพุ่งความสนใจไปยังเหตุการณ์ที่ทำให้เรารู้สึกผ่อนคลาย เช่นที่ที่เราชอบไป และต้องตั้งสติว่าเหตุการณ์นี้จริงๆแล้วไม่ทำให้เกิดอันตรายถึงแก่ชีวิต ไม่จำเป็นต้องมีความหวาดกลัว หากมีอาการให้รีบนั่งพักในที่ที่อากาศถ่ายเท งดการทำกิจกรรมที่ต้องใช้แรงมากๆไปก่อน งดชา กาแฟและการใช้สารเสพติด